Keski-ikäinen pariskunta hyökkäsi pubista poistuneen miehen kimppuun ja pahoinpiteli hänet metsikössä Laukaassa.

Oikeus on tuominnut miehen ja naisen törkeästä pahoinpitelystä Keski-Suomessa.

Miesuhri oli poistumassa baarista valomerkin jälkeen, kun hänen kimppuunsa hyökättiin.

Nainen potki uhria useita kertoja päähän. Mies voi joutua kärsimään pahenevasta tinnituksesta lopun ikäänsä.

Mies sai käsityksensä mukaan 5-10 potkua päähänsä puolustuskyvyttömässä asemassa. Nainen väitti ihmetelleensä, mistä veri hänen tennareissaan oli peräisin. Kuvituskuva. Henry Rantaniemi

Yllättävä ja puolustuskyvyttömään uhriin kohdistunut törkeä pahoinpitely on johtanut 50-vuotiaan naisen ja 45-vuotiaan miehen vankeustuomioihin Keski-Suomessa.

Käräjäoikeus tuomitsi kummankin vastaajan vuoden ehdolliseen vankeuteen. Väkivaltarikos tapahtui Laukaassa 11. kesäkuuta 2017.

Tuomitut olivat tekoaikaan keskenään kihloissa ja tunsivat uhrin entuudestaan. Pahoinpitely sai alkunsa baari-illasta Laukaan satamassa, kun miestuomittu kuuli tuttaviltaan väitteitä, joiden mukaan uhri oli kuljettanut hänen lapsiaan humalassa. Lapset olivat peräisin edellisestä parisuhteesta.

Asianomistaja tuli illan mittaan samaan baariin. Mies kertoi, että vuonna 1968 syntynyt nainen tuli uhkailemaan häntä ”hakkaamisella”. Asianomistaja istui baarissa valomerkkiin asti ja lähti sitten ulos polkupyörälleen.

”Kusenko mä sen päälle”

Tässä vaiheessa pariskunnan mies kävi uhrin kimppuun takaapäin kuristamalla ja retuuttamalla. Uhri kertoi oikeudessa, että mies retuutti hänet baarin pihalta läheiseen metsikköön. Nainen käveli perässä.

Uhrin mukaan mies töni häntä useamman kerran maahan, vaikka hän yritti selviytyä uhasta keskustelemalla. Mies kertoi pelänneensä, että ”nyt käy huonosti”.

Syyttäjän mukaan miehen henki salpautui, kun kuristaminen jatkui. Mies itse muisti tuntemuksen sukeltamisesta ja retkahtamisesta maahan.

Uhri kertoi oikeudessa, että nainen otti pari askelta vauhtia ja alkoi potkia häntä päähän suoraan edestä. Potkuja tuli vajaa kymmenkunta, ja ne osuivat päähän.

Mies kertoi yrittäneensä esittää kuollutta, jotta väkivalta loppuisi.

– Kusenko mä sen päälle, miestuomittu kysyi naiselta uhrin mukaan.

Kaksikko poistui tekopaikalta ja jätti uhrin virumaan metsikköön. Mies sai kammettua itsensä ylös ja polki kotiinsa. Siellä hän soitti ambulanssin, kun näkö alkoi heikentyä.

Juttu jatkuu kuvan jälkeen.

Uhri pääsi kotiinsa polkupyörällä. Hän oli saanut pään alueelle vakavia vammoja. Kuvituskuva. Kimmo Penttinen

Uhri: Helvetillistä hiljaisuutta

Uhri sai väkivallan takia aivotärähdyksen ja hänen kasvonsa turposivat pahoin. Mies ei voinut avata suutaan kunnolla, ja hänen kasvoihinsa aukesi verta vuotanut haava. Uhri joutui ruokailemaan viikon pillillä.

Eniten kärsimystä mies koki saaneensa korvasärystä ja siitä seuranneesta tinnituksesta. Miehen vasempaan korvakäytävään tuli verenvuotoa, joka lääkärinlausunnon mukaan oli omiaan aiheuttamaan sisäkorvavaurion ja tinnituksen.

– Hiljaisuus on tinnituksen vuoksi nykyään helvettiä, uhri kertoi.

Lääkärin mukaan on odotettavissa, että tinnituksen oireet ja haitat lisääntyvät ja vaikeutuvat vuosien kuluessa.

Naistuomittu kiisti syytteen kokonaisuudessaan, vaikka hänen kengissään oli uhrin verta. Mies puolestaan väitti ainoastaan lyöneensä uhria ja syyllistyneensä korkeintaan perusmuotoiseen pahoinpitelyyn.

Käräjäoikeus ei uskonut puolustusta. Oikeuden mukaan oli todennäköistä, että mies pyrki suojelemaan naisystäväänsä ottamalla pahoinpitelyn omiin nimiinsä. Naisen kengissä ollutta verta ei voinut selittää muuten kuin potkuilla.

Korvaus tinnituksesta: 3 500 euroa

Itse teko tuli näytetyksi. Niin ollen oikeuden piti linjata, oliko väkivallassa kyse perusmuotoisesta vai törkeästä pahoinpitelystä. Oikeus päätyi jälkimmäiseen, koska kyse oli maassa makaavan ja puolustuskyvyttömän uhrin potkimisesta. Uhrilla ei ollut esimerkiksi käsissään minkäänlaisia torjuntavammoja.

– Maassa makaavan potkiminen kahden tekijän toimesta osoittaa erityistä julmuutta, käräjäoikeus summaa.

Tuomitut selviytyivät teostaan huolimatta minimirangaistuksella törkeästä pahoinpitelystä. Hyökkäys ei edellyttänyt oikeuden mukaan ehdotonta vankeutta, eikä tuomituilla ollut sellaista aikaisempaa rikollisuutta, joka olisi vaikuttanut asiaan.

Tuomitut joutuvat korvaamaan uhrille yhteisvastuullisesti 3 500 euroa pysyvästä haitasta eli tinnituksesta, 1 000 euroa kivusta ja särystä sekä 1 500 euroa kärsimyksestä.

Tuomio ei ole lainvoimainen. Tuomittu pariskunta on jo ehtinyt ilmoittaa tyytymättömyytensä.